open-index/open-wikipedia-markdown huggingface dataset:
Hvalastøðin við Áir

**Hvalastøðin við Áir** varð bygd í 1905 av norðmonnum við Áir á Streymoynni. Hvalastøðin var virkin til 1984, tá seinasti hvalurin varð dripin har. Bæði bygningar og maskinur eru til enn, og arbeitt verður við at gera hvalastøðina til eitt sjóvinnusavn og upplivingardepil. Landsstýrið samtykti í 1989, at hvalastøðin við Áir skuldi varðveitast. Í 2007 varð eitt álit skrivað og handað landsstýrismanninum í mentamálum. Mentamálaráðið, Søvn Landsins og Sunda kommuna arbeiða í felag fyri, at hvalastøðin aftur gerast ein virkin miðdepil í Sundalagnum. 
Peningur varð eisini játtaður, soleiðis at varðveitingararbeiði kundi fara í gongd í 2011. Á heysti 2011 var hvalastøðin opin fyri almenninginum, har umleið 500 fólk vitjaðu.
Tað eru bert tríggjar hvalastøðir av norskum uppruna til nú á døgum í heiminum. Hvalastøðin við Áir er tann einasta norska hvalastøðin sum er til á norðaru hálvkúlu. Hinar báðar eru í Albany í Avstralia og á Suðurgeorgia í Suðuríshavinum.

Í 2013 hava umvælingar verið gjørdar á Hvalastøðina við Áir.

Í november 2013 svumu fýra augustar (spermar) í Sundalagnum, og av teimum gjørdu tveir landgongd og doyðu sum fráleið. Annar av hvalunum sum doyðu varð sleipaður til Áir, og 26. november 2013 varð hann tikin upp á land við Hvalastøðina við Áir. Lívfrøðingurin Bjarni Mikkelsen setti hol á búkin, og knappliga brast hvalurin og innvølir fóru sendandi og raktu húsaveggin hinumegin, og nakað rakti eisini lívfrøðingin. Hendingin varð tikin upp á film av Kringvarpið Føroya og víst í Degi og viku sama kvøldið og lagt á heimasíðuna hjá Kringvarpinum. Sera nógv fólk hava síðan hugt eftir filmsbrotinum. Augusturin bleiv flensaður dagin eftir, at hann varð tikin upp, og so er ætlanin at beinagrindin av augustinum skal liggja og rotna í sjónum beint við hvalastøðina, og síðan skal hon vísast fram á hvalastøðini. 

## Keldur


Bólkur:Hvalastøðir í Føroyum
Bólkur:Føroya søga
Bólkur:Søvn í Føroyum
Bólkur:Noregs søga
Jurafjøll

**Jurafjøllini** eru kálkfjøll, sum ganga sum ein óbrotin garður av fjøllum framvið franska markinum í Sveis. Í Jurafjøllunum eru fáir dalar, og tí er har eisini fátt við fólk. Jurafjøllini eru ongastaðir so høg, at tey røkka upp um snjómarki, og tí eru tey næstan øll avvaksin við nálaskógi. 

## Hygg eisini at

* Fjøll í heiminum

Bólkur:Fjøll
Evroparáðið

**Evroparáðið** er samstarvsráð fyri alt Evropa, leyst av ES. Virkar fyri at verja mannarættindi og grundleggjandi frælsi.  USA hevur eygleiðarastøðu. Evroparáðið kann ikki taka avgeriðir um løgfrøðiliga bindandi sáttmálar. Ráðið ásetur høvuðsreglur til ES-nevndina at arbeiða til ítøkilig lógaruppskot. Halda fund 2-3 ferðir um árið og leggja stevnumið fyri samstarvið tey næstu árini. Ofta eru mál at avgreiða, sum fíggjar-, uttanríkis- ella landbúnaðarmálaráðharrarnir ikki hava evnað at loysa sínaámillum. 

Bólkur:Millumlanda felagsskapir
Bólkur:Evropa
Bólkur:Stjórnmálafrøði
NAFTA

**NAFTA** (stytting fyri **North American Free Trade Agreement**) er norðuramerikonsk fríhandilsavtala, ið ger, at USA, Kanada og Meksiko eru ein fríhandilsmarknaður. Fríhandilsavtalan kom í gildi tann 1. januar 1994, undir Bill Clinton. Men hon hevur sín uppruna heilt afturi í 1979. Tá tók nú fyrrverandi forsetin Ronald Reagan hugskotið um eina fríhandilsavtalu í Norðuramerika við sum vallyfti, í síni roynd at gerast forsetavalevni hjá Republikanska Flokkinum. Seinni bleiv so NAFTA fríhandilsavtalan undirskrivað av George Bush eldra, táverandi forseta, tann 17. desember 1992. 

Bólkur:Millumlanda felagsskapir
Bólkur:Norðuramerika
Bólkur:USA
Bólkur:Meksiko
Bólkur:Kanada
Bólkur:1993
Sjórænarar

**Sjórænarar** eru menn, ið ræna á sjónum ella frá skipum, sum leggja at á støðum, sum hava ilt við at verja seg, og so ræna teir tað, sum hevur nakað av virði. Bæði fyrr og nú hava sjórænarar eisini rænt fólk, eisini í Føroyum. Summarið 1629 rændu tvey turkisk sjórænaraskip í Hvalba. 6 fólk vórðu dripin og fleiri enn 30 kvinnur og børn vórðu burturflutt. Tey burturfluttu komu ongantíð heim aftur til Føroya. 

Fyrr í tíðini herjaðu sjórænarar allastaðni, men mest í Karibiahavi, í Indiahavi og aðrastaðni í Asia og fram við landi í Afrika. Flestøll hava lisið um sjórænarar. Hetta eru ógvisligir jassar við klaffa fyri eyganum og við træbeini. Í veruleikanum vóru teir rætt og slætt ránsmenn, sum lupu á friðarlig handilsskip. Tað fyrsta, vit vita um sjórænarar, er fyri 4000 árum síðan, tá ið handilsskip í Miðjarðarhavi stundum vórðu tikin. Mest gjørdu teir um seg umleið 1500 til 1850. Tiltiknasti av øllum sjórænarum var Henry Morgan (1635-1688). Á óvitaárum var hann seldur trælur á Barbados í Karibia. Tilkomin var hann á mangari ránsferð, og sjórænararnir valdu hann flotaovastin sín. Í 1674 setti onglendingakongur hann til varalandshøvding á Jamaika. Kaparar vóru sjórænarar, sum í krígstíð fingu alment loyvi (kaparabræv) at ræna handilsskip hjá fíggindanum. Enn eru sjórænarar í Suðurkinahavi og í Somalia. Teir taka m.a. bátar við flóttafólkum úr Vjetnam. Sjórænarar úr Somalia taka fólk sum gíslar og vilja síðan ikki lata tey leys aftur uttan so at teir fáa eitt sera stórt loysunargjarld afturfyri. Hetta er ein stórur trupulleiki m.a. fyri donsk farmaskip. Skip eru onkuntíð hildin aftur at sjórænarum í meira enn eitt ár.

Gomlu sjórænaraskipini vóru smá, sigldu væl og vóru løtt at stýra. Tey flutu høgt á vatninum, so at tey kundu sigla undan inn á grunt vatn, vórðu tey jagstrað, og flestu teirra høvdu so nógvar kanónir, sum til bar at hava. Summar kanónirnar vóru stórar og brúktu stórar metalkúlur. Aðrar vóru minni og kundu snarast á umsar vegir; tey brúktu blýkúlur. Í bókum og á filmum taka sjórænarar ofta stórt ríkidømi, sum teir sigla til óbygdar oyggjar og grava niður. At finna tað aftur, tekna teir skattakort. Gjaldoyrað, sjórænarar brúktu, var sponsk gullmynt, rópt *dublón*. Rændu teir gull, smeltaðu teir tað upp aftur til dublónir. Ein dublón var verd átta spanskar *eskudo*. 

Ein tann herviligasti sjórænarin, vit vita um, var onglendingurin Edward Teach, sum varð eyknevndur Svartskeggi. Tað besta, hann fekk at drekka, skuldi vera romm við krúti í. Í bardaga var hann øgiligur: hann bar seks skammbyrsur og flættaði fjús í hárið og festi eld í. Hann doyði umborð á enskum herskipi í 1718. 

## Keldur


Bólkur:Søga
Bólkur:Lógarbrot
Orkestur

**Orkestur** eru ikki bara hissini ljóðføri, sum savnað eru saman. Neyvt er ætlað, hvussu tey ymsu ljóðførissløgini eru sett saman. Hvør hevur sín lítla ella stóra leiklut, tá ið tónleikur verður spældur. Ongantíð spæla so nógvir tónleikarar saman sum í *symfoniorkestri*. Í symfoniorkestri eru vanliga 90 tónleikarar. Ljóðførini eru skipað í fýra høvuðsflokkar: Streingjaljóðføri, træblásarar, messingarblásarar og slagtól. Áður vóru orkestrini leysligari skipað. Tá spældu tónleikarar á teimum ljóðførum, teir áttu sjálvir ella høvdu fyri hond. Men tónaskøld í 18. øld vildu hava vissu fyri, at teirra tónleikur varð ikki øðrvísi spældur, enn hann var ætlaður. Tí viðmerktu teir á nótablaðnum tað, sum hvørt ljóðføri sær skuldi spæla. Tíðliga í 20. øld høvdu symfoniorkestrini ment seg til tað, tey nú eru. 

Mangir stórbýir í bæði Evropa, Russlandi og USA høvdu - og hava enn - síni egnu symfoniorkestur. Mæt tónaskøld sum Ludwig van Beethoven og Wolfgang Amadeus Mozart skrivaðu mikil orkesturverk, nevnd symfoniir. Symfoniorkestrini eita eftir hesum tónleikinum, men tey spæla eins væl annan klassiskan tónleik og lættari tónleik við. Tann, ið stjórnar orkestrinum, vísir stevið við handarkeipum ella taktstavi, so orkestrið sær, hvussu stevið skal vera. Orkesturleiðarin stjórnar orkestrinum øðrvísi, enn til dømis løgreglan stýrir ferðsluni. Hann setur dám á tónleikin, at hvør framførsla skal vera minnilig. T.d. Arturo Toscanini (1867-1957) dugdi sera væl at gera tónleikin livandi.

Bólkur:Tónleikur
Klassiskur tónleikur

**Klassiskur tónleikur** rúmar klárleika, smidligheit og gjøgnumskygni. Hesin tónleikur bøtir um bindindi, minni og rúmligu kensluna. 

## Gransking

Kanningar hava víst, at klassiskur tónleikur hevur stóra ávirkan á intellektið og kreativu menningina hjá nýføðingum. Tónleikurin ger, at nýføðingarnir lættari kunnu tillaga natúrligu  rytmuna í kroppinum; hann minkar um strongd og økir um auditiva og kensluliga intelligensin. Sagt verður, at vit bara brúka ein brotpart av kapasitetinum hjá heilanum. Tónleikur spælir ein avgerandi leiklut, tá ið innlæring verður til spæl, tí hann stimbrar høgru heilahálvu, og vit fáa ein størri part av okkara uppmerksemi og heilakapasiteti at ráða yvir. Og so verður tað stuttligt at læra nakað nýtt. 

Klassiskur tónleikur kann:

* vaksa um kreativitetin
* menna minnið og innlæring
* minka um óhugnalig ljóð og kenslur
* seta heilabylgjuferðina niður
* ávirka andadráttin
* ávirka hjartaslátt, puls, blóðtrýst og kropshita
* minka um vøddaspenningar og bøta um rørslur og vøddasamspæl - koordinatión
* hækka støðið á tí natúrliga morfininum kroppurin hevur, nevniliga endofin
* stýra teim hormonum, ið hava við strongd at gera
* styrkja immunverjuna
* broyta tíðar- og rúmfatanina
* menna ástarkensluna og seksualitetin
* bøta um sodningina
* vaksa um úthaldnið
* geva eina kenslu av tryggleika og vælveru
* bøta um ótilvitaðu evni okkara at fata tekn og symbolir
* fáa okkum at gera meira (vaksa um produktivitetin)

## Kend fólk

* Wolfgang Amadeus Mozart
* Johann Sebastian Bach
* Antonio Lucio Vivaldi 
* Ludwig van Beethoven
* Wilhelm Richard Wagner
* George Frideric Handel
* Franz Joseph Haydn
* Edvard Hagerup Grieg

## Keldulisti


Bólkur:Tónleikur
Mumitrøllið

**Mumitrøllið** (svenskt: *Mumintroll*, finskt: *Muumi*) eitur ein røð av barnabókmentum, sum finski rithøvundin Tove Jansson skrivar. Bøkurnar um Mumi eru vorðnar heimskendar. Jansson hevur bæði skrivað og teknað bøkurnar. 

Bøkurnar eru eisini gjørdar til teknirøðir og teknifilmar. Teknifilmarnir hava verið vístir í sjónvarpinum hjá Kringvarpi Føroya við føroyskum røddum.

## Bókalisti

* 1945 *Småtrollen och den stora översvämningen*. 
* 1946: *Kometjakten* . 
* 1948: *Trollkarlens hatt* (Gandakalshatturin): Henda frásøgnin byrjar við gandi ein morgunin tíðliga á vári og endar eina lýggja augustnátt, sum aldri verður gloymd í Mumidali. Har ímillum er so hendingaríka summarið hjá Mumitrøllinum við sólskini og torusláttri. Hetta kundi havt verið eitt vanligt summar, har tey funnu nýggjar oyggjar, veiddu við línu í sirminum, stuttleikaðu sær við at svimja í briminum og fóru loyndarfullar náttarferðir – men so fann mumifamiljan gandakalshattin. Eftir tann dag var onki, sum tað plagdi. Hetta er søgan um smá og stór krúp, um stuttligar hendingar og óhugnaligar hendingar, sum altíð má vera ein blandingur av báðum, um summarið skal gerast veruliga gott. 
* 1950: *Muminpappans memoarer* (Endurminningar hjá Mumipápa): Mumipápin hevur mangan sagt, at einferð skal hann seta seg at skriva endurminningar um sín rokmikla ungdóm. Tá ið hann so verður sjúkur, setir hann seg niður og byrjar at skriva um ungdómslívið, tá ið alt var nógv størri og vandameiri og heitari enn nú. Hann skrivar um fjølbroyttar ferðir og stórar veitslur. 
* 1954: *Farlig midsommar* (Vandamikið hásummar): Søgan fer fram nakrar heitar dagar í juni. Eldgoysandi fjallið kvaklast við og Mumidalurin er hóttur av einari vatnflóð. Tá ið bara tað ovasta á Mumihúsinum er uppi yvir vatnskorpuni, noyðast tey at flýggja. Tey enda í einum leikhúsi, sum kemur flótandi framvið. Í leikhúsinum býr rottan Emma, sum als ikki er væl við mumitrøllini, av tí at hon heldur tey vita alt ov lítið um sjónleik. 
* 1957: *Trollvinter* (Trøllavetur): Knappliga vaknar Mumitrøllið, men ikki er stuttligt at vakna úr vetrardvala í januar og ikki sovna aftur. Mumitrøllið er fyrsta mumitrøllið, sum nakrantíð hevur upplivað veturin, og í fyrstuni er hann øgiliga einsamallur í sovandi húsinum. Men so við og við búsetast loyndarfullar verur um allan dalin. Henda bókin er um, hvussu hann royndi at klára seg saman við teimum í hesum fremmanda, ísakalda heiminum, sum hann er endaður í. 
* 1962: *Det osynliga barnet*. 
* 1965: *Pappan och havet*. 
* 1970: *Sent i november*.

## Ávisingar úteftir
*Mumin fyller 75 och är större än någonsin, men första boken sålde dåligt och fick inte ens heta Mumin, svenska.yle.fi. Heintað 7. oktober 2020 (á svenskum)
*Film: Tove - vackert och starkt om Mumintrollets skapare, svenska.yle.fi. Heintað 2. oktober 2020 (á svenskum)

Bólkur:Bókmentir
Bólkur:Teknirøðir
Bólkur:Teknifilmar
Bólkur:Finnland
Heilsumálaráðharrar í Føroyum

**Heilsumálaráðharrin** ella **landsstýrismaðurin í heilsumálum** (tá ein kvinna situr í sessinum verður heitið **landsstýriskvinna** brúkt) hevur verið ein ráðharrasessur í Føroya Landsstýri síðan 1968. Heilsumál hava ofta ligið í sama ráði sum almannamál, men í 2008 bleiv tað eitt ráð fyri seg. Líka síðan hesin landsstýrisposturin varð til, hevur hann oftast verið mannaður av vinstrasinnaðum ráðharrum. Hesin ráðharrasessurin var frá 1980-árunum til 2004 merktur av at ráðharrin var skiftur út áðrenn valskeiðið var úti. Almanna- og heilsumálaráðið varð býtt sundur í tvey ráð í 2008.

## Keldur


Bólkur:Føroyskur politikkur
Bólkur:Heilsumálaráðharrar í Føroyum
Bólkur:Listar yvir føroyskir politikarar
Bólkur:Listar yvir landsstýrisfólk í Føroyum
Ingmar Bergman

**Ernst Ingmar Bergman**, f. 14. juli 1918 í Uppsala, d. 30. juli 2007, var ein svenskur leikstjóri og leikrithøvundur.

## Leikstjóri
* 1946 - *Kris*
* 1946 - *Det regnar på vår kärlek*
* 1947 - *Skepp till India land*
* 1947 - *Musik i mörker* 
* 1948 - *Hamnstad*
* 1949 - *Fängelse* 
* 1949 - *Törst*
* 1949 - *Till glädje*
* 1950 - *Sånt händer inte här*
* 1951 - *Sommarlek*
* 1952 - *Kvinnors väntan*
* 1953 - *Sommaren med Monika*
* 1953 - *Gycklarnas afton*
* 1954 - *En lektion i kärlek*
* 1955 - *Kvinnodröm*
* 1955 - *Sommarnattens leende*
* 1956 - *Det sjunde inseglet*
* 1957 - *Smultronstället*
* 1958 - *Nära livet*
* 1958 - *Ansiktet*
* 1960 - *Jungfrukällan*
* 1960 - *Djävulens öga*
* 1960 - *Såsom i en spegel*
* 1963 - *Nattvardsgästerna*
* 1963 - *Tystnaden*
* 1963 - *Stimulantia* ("Daniel")
* 1964 - *För att inte tala om alla dessa kvinnor*
* 1966 - *Persona*
* 1968 - *Vargtimmen*
* 1968 - *Skammen*
* 1969 - *Fårödokument 1969*
* 1969 - *Riten*
* 1969 - *En passion*
* 1971 - *Beröringen*
* 1973 - *Viskningar och rop*
* 1973 - *Scener ur ett äktenskap*
* 1974 - *Trollflöjten*
* 1976 - *Ansikte mot ansikte*
* 1976 - *Ormens ägg*
* 1977 - *Höstsonaten*
* 1979 - *Fårödokument 1979*
* 1980 - *Aus dem Leben der Marionetten*
* 1982 - *Fanny och Alexander*
* 1984 - *Efter repetitionen*
* 1985 - *De två saliga*
* 1986 - *Dokument Fanny och Alexander*
* 1986 - *Karins ansikte*
* 1993 - *Backanterna*
* 1995 - *Sista skriket*
* 1997 - *Larmar och gör sig till*
* 2003 - *Saraband*

## Keldur


## Slóðir úteftir

* Stiftelsen Ingmar Bergman **(svenskt)**

Bólkur:Føðingar í 1918
Bólkur:Filmsleikstjórar úr Svøríki
Lars von Trier

**Lars von Trier**, f. 30. apríl 1956 í Kongens Lyngby, er ein danskur filmsleikstjóri og leikrithøvundur. Hann gekk á Den Danske Filmsskole 1979-83. Hann er kendur fyri at vera eksperimenterandi, tá hann ger filmar, og saman við Thomas Vinterberg, Kristian Levring og Søren Kragh-Jacobsen hevur hann skapt dogmurørsluna (Dogme95). Fleiri av filmum hansara hava vunnið danskar, norðurlendkar og altjóða heiðurslønir. Í 2009 vann hann Filmvirðisløn Norðurlandaráðsins fyri filmin Antichrist. Teir flestu av filmum hansara hava verið tilnevndir ein ella fleiri virðislønir á Cannes Filmsfestivalinum. Filmurin Breaking the Waves vann 1. virðisløn dómarans í Cannes, og í 2000 vann filmurin Dancer in the Dark tann Gylta Pálman í Cannes. Trier gjørdi um seg í Cannes hin 19. mai 2011, tá hann segði segði seg hava eitt ávíst forstáilsi fyri Adolf Hitler, og í skemti segði hann seg vera nazist. Leiðslan á Filmsfestivalinum í Cannes avgjørdi at nevna Trier sum Persona non grata. Tað var fyrstu ferð at tað er hent á filmsfestivalinum. Lars von Trier hevur av og á tunglyndi og so hevur hann eisini trupulleikar við fobium, eitt nú torir hann ikki at flúgva, og tað hevur onkuntíð gjørt, at hann ikki er møttur á filmsfestivalum, har filmar hansara hava verið tilnevndir. Lars von Trier er tann mest vinnandi danski filmsleikstjórin tá talan er um Bodil virðislønina fyri besta danska filmin, hann hevur vunnið hesa virðislønina 7 ferðir (1985, 1992, 1995, 1997, 2004, 2010 og 2012).

## Filmar
* *Befrielsesbilleder* (1982)
* *Forbrydelsens element* (1984)
* *Epidemic* (1987)
* *Medea* (1988)
* *Europa* (1991)
* *Riget* (1994) *sjónvarpsrøð*
* *Breaking the Waves* (1996)
* *Riget II* (1997)
* *Idioterne* (1998)
* *D-dag* (2000)
* *Dancer in the Dark* (2000)
* *Dogville* (2003)
* *De fem benspænd* (2003)
* *Manderlay* (2005)
* *Direktøren for det hele* (2006)
* *Antichrist* (2009)
* *Melancholia* (2011)

## Keldur


Bólkur:Filmsleikstjórar úr Danmark
Bólkur:Føðingar í 1956
Bólkur:Filmsleikstjórar úr Danmark
Fiskimálaráðharrar í Føroyum

**Fiskimálaráðharrin** í Føroyum ella **landsstýrismaðurin í fiskivinnumálum** er limur í Føroya Landsstýri. Fiskivinnumál hava verið málsøkið hjá einum landsstýrismanni í Føroyum síðan 1959, undantikið tíðarskeiðið 1985-1989, tá løgmaður umsat fiskivinnumál. Fiskivinnumál hava verið partur av einum størri ráði, men nú er tað í einum ráði fyri seg og verður nevnt Fiskimálaráðið, tó eru landbúnaðarmál eisini partur av málsøkjunum hjá ráðnum. 

## Keldur


Bólkur:Føroyskur politikkur
Bólkur:Fiskimálaráðharrar í Føroyum
Bólkur:Listar yvir føroyskir politikarar
Bólkur:Listar yvir landsstýrisfólk í Føroyum
ISBN

**ISBN** stendur fyri **I**nternational **S**tandard **B**ook **N**umber, sum merkir Millumtjóða StandardBókaNummar. Einhvør bókaútgáva fær tillutað eitt 13-siffrað tal at eyðmerkja hana við. Landsbókasavnið er føroysk ISBN-skrivstova og umsitur okkara landsøki í samstarvi við International ISBN Agency í London. Laura Vinther, leiðari á Tjóðbókaskránni, stendur fyri umsitingini av føroyska ISBN. 

## Alment
Í 1967 settu bókahandlar og útgevarar í Bretlandi í gildi eina skipan við einum 9-siffraðum SBN (**S**tandard **B**ook **N**umber), sum varð brúkt fram til 1974. Í 1970 kom í gildi ein felags avtala millum flestøll lond í heiminum um eitt 10-siffrað ISBN. Bretska SBN kundi gerast um til ISBN við at seta eitt 0 frammanfyri.

Fyrst í 21. øld varð avgjørt, at ISBN skuldi gerast til ein part av tí meiri umfatandi skipanini EAN, og síðani 1. januar 2007 hevur ISBN tí verið 13-siffrað. Tað gamla ISBN-10 kundi gerast um til ISBN-13 við at seta 978 frammanfyri og rokna tað síðsta talið av nýggjum eftir reglunum hjá EAN. Nýggj ISBN kunnu eisini byrja við 979, men tá er fjórða siffurið ikki 0, tí at bólkurin 979-0- er tillutaður ISMN.

Eftir at tað 13-siffraða ISBN er sett í gildi, hevur ein bókaútgáva sama EAN og ISBN, tó við tí muni at EAN hevur hvørki bindistrikur ella millumrúm. T.d. hevur bókin Fiskar undir Føroyum ISBN  ella  og EAN . Eftir gomlu skipanini hevði bókin ISBN .

## Taláseting
ISBN hevur 5 talbólkar (fyrr 4). Annar, triði og fjórði bólkur hava til samans 9 siffur, men hvør bólkur sær kann hava ymiskt tal av siffrum. Teir 5 bólkarnir verða skildir sundur við bindistrikum ella millumrúmum.
# EAN bólkanummar 978 ella 979
# Málbólkanummar ella landsbólkanummar
# Útgevaranummar
# Útgávunummar
# Eftirlitstal

## Bólkanummar
Her eru nøkur dømi um bólkanummur. Ein fullfíggjaður listi er at finna á 
ensku wikipediuni.

## ISSN
Periodika, herundir tíðarrit, verða merkt við einum ISSN.

## Ávísingar úteftir
* ISBN - International 
* Dansk ISBN-kontor
* ISBN-umroknari 
* EAN-eftirlitstal
* ISBN-10-eftirlitstal

Bólkur:Bøkur
Paralympiskir Leikir

**Paralympisku Leikirnir** er ein stór altjóða ítróttarstevna fyri ítróttarfólk við kroppsligum ella sálarligum breki. Síðan Olympisku Leikirnir vóru hildnir í Soul í Suðurkorea í 1988 hava Paralympisku Leikirnir verið hildnir í sama býi og beint eftir teir Olympisku Leikirnir. Í 2012 verða leikirnir hildnir í London í september, har Olympisku Leikirnir fyri frísk ítóttarfólk vóru hildnir í London í juli og august. Allir Palalympiskir Leikir verða fyriskipaðir av Altjóða Paralympisku Nevndini (International Paralympic Committe, stytt IPC). Paralympisku Leikirnir hava ment seg frá at vera ein lítil ítróttarstevna, sum bretskir krígsveteranar frá Seinna Heimsbardaga tóku stig til í 1948 til at vera ein av heimsins størstu ítróttarstevnum ella ítróttartiltøkum. Fyrstu Paralympisku Leikirnir sum ikki bert vóru fyri krígsveteranar vóru hildnir í 1960 í Róm, har 400 ítróttarfólk frá 23 londum kappaðust. Síðan 1960 hava Paralympisku Leikirnir verið hildnir sama ár sum Olympisku Leikirnir. Paralympisku Leikirnir verða fyriskipaðir paralelt við Olympisku Leikirnir. Tað eru bæði summarleikir og vetrarleikir fyriskipaðir.

## Føroyar á Paralympisku Leikunum
Føroyar kunnu luttaka á Paralympisku Leikunum sum egin tjóð og undir Merkinum. Tá talan er um Olympisku Leikirnir mugu føroyingar luttaka undir donskum flaggi. Fleiri føroyingar hava luttikið á paralympisku leikunum og fleiri hava eisini vunnið heiðursmerki á leikunum. Í 1984 luttóku Katrin Johansen, Ólavur Kongsbak og Kristvør Rasmussen, tey vunnu ikki nakað heiðursmerki. Á Paralympisku Leikunum í Seoul í 1988 vann Christina Næss 1 gull og 1 silvur heiðursmerki, Katrin Johansen vann eitt silvur og eitt bronsu heiðursmerki og Tóra við Keldu vann eitt silvur og 2 bronsu heiðursmerki. Johan Samuelsen luttók eisini í fleiri kappingum í 1988. Í 1992 luttóku Tóra við Keldu og Durid Svensson. Tóra vann tá eitt silvur heiðursmerki. Í 1996 í Atlanta vann Tóra við Keldu eitt silvur heiðursmerki. Ester Høj luttók eisini í fleiri kappingum í 1996. Í 2000 í Sydney vann Heidi Andreasen 3 silvur og eitt bronsu heiðursmerki. Esther Hansen luttók eisini í 2004. Í Athen 2004 vann Heidi Andreasen eitt bronsu heiðursmerki. Í 2008 luttók Heidi Andreasen fyri Føroyar, men tá eydnaðist tað henni ikki at vinna nakað heiðursmerki. Í 2012 svam Ragnvaldur Jensen fyri Føroyar, men hann vann ikki nakað heiðursmerki. Føroyar hava næstan bara luttikið innan svimjing á Paralympisku Leikunum, tó luttók Heini Festirstein í borðtennis í 1992. Í 2016 luttók svimjarin Krista Mørkøre fyri Føroyar, og í Tokyo2020 var einasti luttakarin rennarin Hávard Vatnhamar ið kappaðist í marathon.

## Vertsbýir

## Keldur


## Slóðir úteftir

* Almenn heimasíða
* Paralympic.org, Føroyingar á Paralympisku Leikunum og heiðursmerki, um tey hava vunnið nøkur
* ISB.fo, Søgan - Heimasíðan hjá ÍSB, sum er ítróttasambandið fyri brekað í Føroyum
* Paralympic Sport TV, net-sjónvarpskanal hjá Altjóða Paralympisku Nevndini (International Paralympic Committee - IPC)
*Paralympisku Leikirnir – Fakta og talvur

Bólkur:Ítróttartiltøk
Bólkur:Olympiskir Leikir
Bólkur:Paralympiskir Leikir
Føroyar á Paralympisku Leikunum

**Føroyar** luttóku fyri fyrstu ferð á Summar Paralympisku Leikunum í 1984, og hava luttikið hvørja ferð siðan. Føroyar hava ongantíð luttikið á Vetrar Paralympisku Leikunum. Svimjing er tann ítróttargreinin har Føroyar hava vunnið øll heiðursmerkini í, og svimjing er eisini við einum undantakið í 1992, tá Føroyar eisini hevði umboðan í borðtennis, einasta svimjigrein, ið Føroyar hava luttið við á Paralympisku Leikunum. Tað besta árið fyri Føroyar var 1988, tá føroysku luttararnir vunnu heili 7 heiðursmerki, harav eitt var gull, sum Christina Næss vann. Heidi Andreasen er tað ítróttarfólki, sum hevur vunnið flest heiðursmerki fyri Føroyar á Paralympiaduni, hon hevur vunnið 5 heiðursmerki: 3 silvur og 2 bronsu. Fýra av hesum vann hon í 2000 og tað eina í 2004.

## Listi yvir heiðursmerki

## Keldur


Bólkur:Føroyar á Paralympisku Leikunum
Føroyar á Summar Paralympisku Leikunum í 1988

**Føroyar** luttóku á Summar Paralympisku Leikunum 1988 í Seoul, Suðurkorea. Tað vóru fýra ítróttafólk, ið øll vóru svimjarar, ið luttóku á leikunum: Katrin D. Johansen (seinni nevnd Katrin Dagbjartsdóttir), Christina Næss, Johan Samuelsen og Tóra við Keldu.
Paralympisku Leikirnir í 1988 vóru teir leikirnir, har Føroyar kláraðu seg best til nú. Føroysku svimjararnir vunnu tað fyrsta og higartil einasta gull heiðursmerki til Føroyar, tað var Christina Næss, ið vann gull í C3 100 m rygg. Hon fekk eisini silvur í C3-4 400 metrar frí. Katrin Johansen fekk silvur í C8 100m frí og bronsu í C8 100m rygg. Tóra við Keldu fekk silvur í L6 100m frí og bronsu í bæði L6 400m frí og í L6 100m firvald.

## Keldur


Bólkur:Føroyar á Paralympisku Leikunum
Jóan Petur Davidsen

**Jóan Petur Davidsen** (f. 3. november 1890 á Sandi d. 6. desember 1972), var politikari fyri Javnaðarflokkin og hondverkari.

Jóan Petur Davidsen var løgtingslimur 1936-1970 fyri Javnaðarflokkin, valdur í Sandoyar valdømi.Hann var landsstýrismaður árini 1948-1950 í fyrsta landsstýrinum aftaná at Heimastýrislógin kom í gildi. Hann var fyrsti formaður í Havnar Arbeiðsmannafelag, ið stovnaðist 1916.

## Keldur
* *Løgtingið 150 - Hátíðarrit*. Tórshavn 2002, Bind 2, s. 269 (PDF-Download )

Bólkur:Føroyskir politikarar
Bólkur:Føðingar í 1890
Bólkur:Andlát í 1972
Bólkur:Løgtingslimir
Bólkur:Føroysk landsstýrisfólk
Bólkur:Sandingar
Trygvi Samuelsen

**Trygvi Samuelsen** ( f. 16. september 1907 í Fuglafirði d. 19. februar 1985) var føroyskur politikari fyri Sambandsflokkin og sakførari.

Trygvi Samuelsen var løgtingslimur fyri Sambandsflokkin í 1943-1946 og 1949-1974, valdur í Suðurstreymoyar valdømi, og sat hann í Tórshavnar Býráð 1936-1964. Árini 1970-1974 var hann formaður fyri Sambandsflokkin. Hann var útbúgvin sum løgfrøðingur (cand.jur.), og var sakførari. Hann er sonur Andrass Samuelsen, løgmann 1948-1950 og pápabeiggi Lisbeth L. Petersen, sum var løgtingskvinna 1990 til 2008.

## Keldur
* *Løgtingið 150 - Hátíðarrit*. Tórshavn 2002, Bind 2, s. 347 (PDF-Download )

Bólkur:Føroyskir politikarar
Bólkur:Føðingar í 1907
Bólkur:Løgtingslimir
Bólkur:Føroyskir løgfrøðingar
Bólkur:Politikarar úr Sambandsflokkinum
Bólkur:Fuglfirðingar
Bólkur:Andlát í 1985
Ole Jacob Jensen

**Ole Jacob Jensen** ella **Óla Jákup Kristian Jensen** (f. 3. januar 1898 í Kvívík d. 9. apríl 1991) var tinglimur og landsstýrismaður fyri Fólkaflokkin. 

Ole Jacob Jensen var løgtingslimur árini 1943-1945 valdur í Norðurstreymoyar valdømi. í 1957-1958 var hann landsstýrismaður fyri Hákun Djurhuus, ið var vorðin valdur í Fólkatingið.

Hann var útbúgvin skipari, og starvaðist sjómaður, skipari og keypmaður, og sat í nevndini fyri Sjóvinnubankanum árini 1954-73, og í Føroya Skipara- og Navigatørfelag í fleiri ár frá 1931, harav sum formaður í átta ár.

## Keldur
* *Løgtingið 150 - Hátíðarrit*. Tórshavn 2002, Bind 2, s. 297 (PDF-Download )

Bólkur:Føroyskir politikarar
Bólkur:Føðingar í 1898
Bólkur:Løgtingslimir
Bólkur:Føroysk landsstýrisfólk
Ragnvaldur Jensen

**Ragnvaldur Jensen** (føddur 1989 á Sandi) er ein føroyskur svimjari, sum luttók fyri Føroyar á Paralympisku leikunum í september 2012. Venjari hansara er Rúni Gaardbo, sum eisini er høvuðsvenjari hjá Svimjifelagnum Flot. 

## Lívsleið innan svimjing

### Paralympisku Leikir 2012
Ragnvaldur var einasti føroyingur sum luttók á Paralympisku Leikunum 2012. Hann luttók í 100 metrar bringusvimjing í bólkinum fyri svimjarar við menningartarni (SB14). Ragnvaldur er ættaður av Sandi. 

### German Open 2010
Ragnvaldur luttók saman við tveimum øðrum føroyingum á German Open 2010 svimjistevnuni. Ragnvaldur vann 5 heiðursmerki á stevnuni, trý gull og tvey silvur heiðursmerki.

### EM 2009 fyri fólk við breki
Ragnvaldur luttók á Evropameistastevnu í Íslandi í 2009. Hann vann bronsu í 100 metrar bringu á langgeil við tíðini 1:17.20. Hann svam eisini 100 m rygg og gjørdist nummar fimm við tíðini 1:16.86.

## Keldur


## Slóðir úteftir
*ISB.fo, Paralympic Games 2012 

Bólkur:Føroyskir svimjarar
Bólkur:Luttakarar á Paralympisku Leikunum
Bólkur:Sandingar
Bólkur:Føðingar í 1989
Jákup Mikkelsen (1970)

**Jákup Nolsøe Mikkelsen** (føddur 14. august 1970 í Klaksvík) er ein føroyskur fótbóltsleikari, málmaður. Hann er landsliðsleikari og hevur spælt meira enn 70 dystir fyri Føroyar. Hann hevur sett heimsmet fyri at vera tann elsti fótbóltsmálmaður í heiminum, sum hevur vart málið fyri sítt land í altjóða dysti. Hetta hendi, tá hann vardi málið hjá Føroyum móti Íslandi í vinardysti hin 16. august 2012 á Laugardalsvøllinum, tá var Jákup 42 ár og ein dag gamal. Hann er tann landsliðsleikarin hjá Føroyum, sum hevur spælt næstflestar A-landsdystir. Bara Fróði Benjaminsen og Óli Johannesen hevur spælt fleiri dystir enn Jákup. 

## Lívsleiðin í fótbóltsfeløgum
Jákup Mikkelsen byrjaði sum málmaður og miðvallaleikari hjá KÍ, har hann spældi vaknamannafótbólt frá 1988 til 1992. Hann spældi eisini 14 dystir fyri KÍ í 1993 og 15 dystir í 1994. Í 1990-árunum spældi spældi hann mest í Danmark og Noregi. Eitt stutt skiftið spældi hann eisini við skotska felagnum Partick Thistle Síðan flutti hann heimaftur til Føroya, har hann fyrst spældi við KÍ í 2004, síðan við B36 frá 2005 til 2007. Í 2008 og 09 spældi hann aftur við barndómsfelagnum KÍ, og síðan 2010 hevur hann spælt við ÍF.
Tá Jákup spældi í Danmark spældi hann við Herfølge BK í fleiri ár. Í 1999/2000 tá Herfølge vann meistaraheitið spældi Jákup við allar dystir uttan tveir. Hann gjørdist tann fyrsti føroyingurin sum vann steypakapping uttanfyri Føroyar. Jákup spældi báðir dystirnir við Herfølge móti Rangers í 2000/2001 Champions League innleiðandi umfar og fýra dystir afturat í UEFA Cup tað kappingarárið. Hann spældi 136 dystir fyri Herfølge BK. Eftir at hava spælt við Herfølge í 5 ár vunnu hann og felag hansara danska meistaraheitið.

## Keldur


## Slóðir úteftir
*National Football Teams

Bólkur:Føroyskir fótbóltsspælarar
Bólkur:Føðingar í 1970
Bólkur:Føroyskir landsliðsleikarar
Bólkur:B36 leikarar
Bólkur:ÍF leikarar
Bólkur:KÍ leikarar
Norskar hvalastøðir

**Listi yvir [[Noreg|norskar]] hvalastøðir**. Normenn høvdu 214 hvalastøðir kring heimin, harav vóru 7 í Føroyum. Hvalastøðin við Áir er tann einasta norska hvalastøðin sum enn er til á norðaru hálvkúlu.

## Keldur


Bólkur:Hvalastøðir
Bólkur:Listar
Niels Winther Poulsen

**Niels Christoffer Winther Poulsen** (f. 3. oktober 1902 í Skopun d. 19. mars 1990) var politikari og lærari.

Niels Winther Poulsen var landsstýrismaður 1959-62 og 1963-67 umboðandi Sjálvsstýrisflokkin, og var  bygdaráðsformaður í Sumbiar kommunu 1935-39, og bygdaráðsformaður í Skopunar kommunu 1950-58.

Hann fekk læraraprógv á Jonstrup seminarium 1928, og starvaðist sum lærari í Hvalba 1928-31, í Sumba 1932-40 og í Skopun 1940-69, undantikin skeið sum landsstýrismaður. Hann var nevndarlimur í Føroya Lærarafelag 1956-59.

## Keldur
* *Løgtingið 150 - Hátíðarrit*. Tórshavn 2002, Bind 2, s. 341 (PDF-Download )

Bólkur:Føroyskir politikarar
Bólkur:Føroyskir lærarar
Bólkur:Skúlamálaráðharrar í Føroyum
Bólkur:Føroysk landsstýrisfólk
Bólkur:Borgarstjórar í Føroyum
Bólkur:Politikarar úr Sjálvstýrisflokkinum
Bólkur:Føðingar í 1902
Bólkur:Andlát í 1990
Villi Sørensen

**Vilhelm Martin «Villi» Sørensen** (f. 5. desember 1923 á Viðareiði, d. 1. januar 1970) var lærari, blaðstjóri og politikari fyri Javnaðarflokkin. 

Villi Sørensen var útbúgvin lærari á Føroya Læraraskúla í 1954, og arbeiddi sum lærari í Klaksvík 1955–1970. Hann var eisini blaðstjóri á Sosialinum 1950–1968. Tann 19. november 1968 varð hann landsstýrismaður í samferðslu- og fiskivinnumálum í triðja landsstýrinum hjá Kristiani Djurhuus. Sørensen doyði, meðan hann sat sum landsstýrismaður, tann 1. januar 1970, og varð Atli Dam valdur at eftirfylgja hann.

## Keldur
**Løgtingið 150 – Hátíðarrit*, bind 2 (2002), s. 353. (Logting.fo 

Bólkur:Føroyskir politikarar
Bólkur:Føðingar í 1923
Bólkur:Andlát í 1970
Bólkur:Føroysk landsstýrisfólk
Bólkur:Samferðslumálaráðharrar í Føroyum
Bólkur:Føroyskir blaðstjórar
Eli Nolsøe

**Eli Nolsøe** (f. 28. mars 1920 í Vági, d. 20. november 1996) var skrivstovumaður og politikari fyri Sambandsflokkin.

Eli Nolsøe var landsstýrismaður í fiskivinnu-, handils- og løgmálum 1970–1975 og valdur á Løgting árini 1978-1984.

Hann hevði studentsprógv og skrivstovuútbúgving. Í sínum lívi arbeiddi hann sum kontórmaður á sýslumanskontórinum í Klaksvík, hjá J.F. Kjølbro, hjá  SEV, hjá Ráðnum fyri ferðslutrygd og hjá Arbeiðeftirlitinum. Eitt tíðarskeið var hann eisini læraravikarur.

Eli Nolsøe er pápi kendu tónleikararnar Rana Nolsøe og Eyðun Nolsøe úr tónleikabólkinum Frændur.

## Keldur
**Løgtingið 150 – Hátíðarrit*, bind 2 (2002), s. 327 (PDF )

Bólkur:Føroyskir politikarar
Bólkur:Politikarar úr Sambandsflokkinum
Bólkur:Løgtingslimir
Bólkur:Føðingar í 1920
Bólkur:Andlát í 1996
Bólkur:Fiskimálaráðharrar í Føroyum
Asbjørn Joensen

**Asbjørn Joensen** (f. 11. juli 1927 í Skálavík, d. 21. oktober 1993) var politikari fyri Sjálvsstýrisflokkin og stjóri fyri tekniska skúla í Klaksvík.

Asbjørn Joensen sat sum løgtingslimur fyri Sjálvsstýrisflokkin tíðarskeiðið 1974-1988 og 1990-1993 valdur í Norðoya valdømi. Hann var landsstýrismaður í kommunu-, mentanar- og skúlamálum árini 1972-1975. Árini 1966-1972 var hann formaður í Føroya Kommunufelag, og var hann limur í stýrinum fyri SEV árini 1977-81, harav var hann formaður í 1978-1981. Hann var býráðslimur í Klaksvíkar Býráð 1966-1980, harav borgarstjóri í kommununi 1966-1968.

Hann var útbúgvin maskinmeistari í 1951 og verkfrøðingur í 1959. Hann var stjóri fyri Tekniska skúla í Klaksvík 1966-91.

## Keldur
**Løgtingið 150 – Hátíðarrit*, bind 2 (2002), s. 298. (PDF )

Bólkur:Føroyskir politikarar
Bólkur:Føroysk landsstýrisfólk
Bólkur:Skúlamálaráðharrar í Føroyum
Bólkur:Borgarstjórar í Føroyum
Bólkur:Føroyskir verkfrøðingar
Bólkur:Føðingar í 1927
Bólkur:Andlát í 1993
Demmus Hentze

**Demmus Hentze** (føddur 4. desember 1923 á Sandi, deyður 3. januar 2016 í Tórshavn) var advokatur og politikari fyri Fólkaflokkin.
Demmus Hentze varð løgfrøðingur (cand.jur.) frá Keypmannahavnar Universiteti í 1952. Hann varð advokatfulltrúi í 1953, landsrættarsakførari í 1958 og hevði egið advokatvirki, Advokatskrivstovan Hentze, 1981–2010. Demmus Hentze var brasilianskur konsul í Føroyum.

Demmus Hentze var valdur á Løgting í Sandoyar valdømi 1966-1974 og 1978-1980 (undantikin tíðarskeið sum landsstýrismaður). Hann var landsstýrismaður í fíggjarmálum 1975-1981. Hann gavst í politikki eftir skeiðið sum landsstýrismaður, sum endaði 5. januar í 1981.

## Familja
Demmus Hentze varð giftur við Helenu, fødd Debes. Tey áttu døturnar Turið Debes Hentze, sum er advokatur, Bergljót Debes Hentze, sum starvast í Kringvarpinum og Annu Debes Henze, sum er sálarfrøðingur.

## Keldur

**Løgtingið 150 – Hátíðarrit*, bind 2 (2002), s. 286 (PDF )

## Uttanhýsis slóðir
*Advokatskrivstovan Hentze

Bólkur:Føroyskir politikarar
Bólkur:Føðingar í 1923
Bólkur:Andlát í 2016
Bólkur:Sandingar
Bólkur:Fíggjarmálaráðharrar í Føroyum
Bólkur:Føroyskir løgfrøðingar
Bólkur:Politikarar úr Fólkaflokkinum
Bólkur:Løgtingslimir
Lisbeth Nebelong

**Lisbeth Nebelong** (fødd 1955 í Keypmannahavn) er ein donsk blaðkvinna, rithøvundur, merkonom og Master of Public Management. Hon hevur tilknýti til Føroyar við tað at hon í barna- og ungdómsárum búði í Føroyum í nøkur ár við familju síni. Tá hon skrivaði sína fyrstu skaldsøgu var tað við íblástri frá ungdómstíðini í Føroyum. Skaldsøgan, sum kom út í 2003, eitur *Når engle synger Mozart*. Fimm ár seinni kom skaldsøgan *Færøblues*, sum eisini gongur fyri seg í Føroyum og er framhald av tí fyrru. Triðja bókin í Føroya-trilogi hennara kom út í 2014. Umframt skaldsøgurnar hevur hon eisini givið bøkur út um búskap og ferðing, hon hevur eitt nú skrivað *Turen går til Færøerne*, sum Politikens Forlag hevur givið út.

## Útgávur

### Skaldsøgur
*2016 - *Færø blues trilogien - Når engle spiller Mozart, Færø blues - drengen med celloen, Møde i mol*, Hovedland, 703 síður.
*2014 - *Møde i mol*, Hovedland, 215 síður
*2008 - *Færøblues*, Hovedland, 399 síður.
*2003 - *Når engle spiller Mozart*, elkjaeroghansen, 296 síður.

### Aðrar bøkur og útgávur
**Sund økonomi - sådan*, 2009
**Råd til at leve*, 2004
**Sund økonomi - flere penge, mere frihed*, 2000
**Bedre råd - en håndbog om økonomi for kvinder*, samman við Vibeke Abel, 1996
**jeg gifter mig kun én gang*, skrivað saman við øðrum, 1996
**Pas på pengene i parforholdet*, 1994
**På spanden - håndbog for pengeløse*, 1993
**Penge - vejen til god økonomi og bedre livskvalitet*, 1992

## Keldur


## Slóðir úteftir
*Heimasíðan hjá Lisbeth Nebelong

Bólkur:Føðingar í 1955
Bólkur:Danskir rithøvundar
Bólkur:Tíðindafólk
Bólkur:Kvinnuligir rithøvundar
Bólkur:Danskir skaldsøguhøvundar
Páll Vang

**Páll Vang** (føddur 8. august 1949 á Tvøroyri, deyður 3. januar 2023) var føroyskur lærari og politikari fyri Fólkaflokkin.

Páll Vang tók læraraprógv á Holbæk seminarium 1973. Eftir staðið læraraprógv arbeiddi hann sum lærari á Venjingarskúlanum í Havn 1974-75, á Tvøroyri 1975-86 og í Trongisvági 1994. Hann hevði meklaravirki 1986-93. Hann var landsstýrismaður í landbúnaðar-, heilsu-, samferðslu- og løgmálum árini 1981-1985 umboðandi Fólkaflokkin.  Hann var býráðslimur í Tvøroyrar kommunu 1985-2000, harav býráðsformaður 1993-96 og 1997-2000.

Hann hevur verið nevndarlimur í Føroya brunatrygging og í stýrinum fyri Suðuroyar sjúkrahús. Hann var formaður í Kommunubólkinum 1993-96.

## Ávisingar úteftir
**Løgtingið 150 – Hátíðarrit*, bind 2 (2002), s. 356. (PDF )
* Páll Vang deyður 73 ára gamal, in.fo, 04.01.2023 

## Keldur

Bólkur:Føroyskir politikarar
Bólkur:Føðingar í 1949
Bólkur:Andlát í 2023
Bólkur:Heilsumálaráðharrar í Føroyum
Bólkur:Borgarstjórar í Føroyum
Bólkur:Samferðslumálaráðharrar í Føroyum
Tórbjørn Poulsen

**Tórbjørn Poulsen** (f. 25. januar 1932 í Tórshavn - d. 7. november 2014) var ein føroyskur verkfrøðingur og politikari fyri Sjálvstýrisflokkin.

Tórbjørn Poulsen var landsstýrismaður í fíggjar-, kommunu- og mentanarmálum árini 1981-1985. og var tingmaður fyri Sjálvstýrisflokkin í 1988-1990.

Hann varð útbúgvin sivilverkfrøðingur í 1959, og starvaðist sum leiðari á Loranstøðini á Eggjunum í Vági 1959-62, og sum verkfrøðingur hjá Post- og telegrafverkinum í Danmark 1962-73, sum deildarleiðari á Telefonverkinum 1973-97, undantikið skeiðið sum landsstýrismaður. 

Hann var limur í Tórshavnar Líkningarnevnd 1985-88, Stýrislimur í Norðurlandahúsinum 1985-91 og 1996-97, limur í Yvirfriðingarnevndini frá 1991, og stýrislimur í Nordens Institut i Grønland/NAPA 1998-2000.

## Keldur

**Løgtingið 150 – Hátíðarrit*, bind 2 (2002), s. 342. (PDF )

Bólkur:Føroyskir politikarar
Bólkur:Føðingar í 1932
Bólkur:Andlát í 2014
Bólkur:Mentamálaráðharrar í Føroyum
Bólkur:Fíggjarmálaráðharrar í Føroyum
Bólkur:Føroyskir verkfrøðingar
Jógvan Durhuus

**Jógvan A. Olafsson Durhuus** (f. 19. februar 1938 í Vestmanna) er fyrrverandi postavgreiðslumaður og politikari fyri Tjóðveldisflokkin. Hann hevur studentsprógv. Hann hevur sitið í nevndini fyri Tryggingarsamband Føroya. Durhuus er giftur við Hervør Hanusardóttir Durhuus (fødd Høgadalsá), dóttir Hanus við Høgadalsá.

Jógvan Durhuus var tinglimur 1970-1980, 1984-1990 og 1994-2002, burtursæð frá skeiðunum sum landsstýrismaður 1985-1989, valdur í Norðsteymoyar valdømi. Síðan var hann fyrsti varamaður fyri Nikláa Petersen til 2004. 

Durhuus var landbúnaðar-, skúla-, orku- og heilsumálaráðharri frá 1985 til 1988, og síðan landbúnaðar-, skúla- og heilsumálaráðharri frá 1988 til 1989. Hetta tíðarskeiðið var hann eisini varaløgmaður, og Øssur av Steinum møtti á  Tingi fyri hann.  
Durhuus var limur í Útnorðurráðnum frá 1996–2001, og var formaður í ráðnum frá 1999 til 2000.

## Løgtingsnevndir
*1998-2002 limur í Fíggjarnevndini
*1998-2002 limur í Landsstýrismálanevndini
*1994-1998 limur í Uttanlandsnevndini
*1989-1990 limur í Fíggjarnevndini
*1989-1990 limur í Fiskarínevndini 
*1989-1989|formaður í Fiskarínevndini
*1984-1985 limur í Fíggjarnevndini
*1980 formaður í Fíggjarnevndini
*1978-1980 limur í Fíggjarnevndini
*1974-1978 limur í Fíggjarnevndini

## Keldur

**Løgtingið 150 – Hátíðarrit*, bind 2 (2002), s. 274. (PDF )

Bólkur:Føroyskir politikarar
Bólkur:Føðingar í 1938
Bólkur:Varaløgmenn í Føroyum
Bólkur:Heilsumálaráðharrar í Føroyum
Bólkur:Skúlamálaráðharrar í Føroyum
Bólkur:Vestmenningar
Jóngerð Purkhús

**Jóngerð Jensina Purkhús** (f. 22. januar 1937 í Klaksvík) er búskaparfrøðingur (cand.polit) og fyrrverandi landsstýriskvinna og løgtingslimur fyri Tjóveldisflokkin. Hon var fyrsta kvinna í Landsstýrinum.

Jóngerð Purkhús var sum fyrsta føroyska kvinna útbúgvin sum cand.polit. í 1972  og starvaðist um fulltrúi í Føroya Landsstýri í 1975-1985 og frá 1991-(ókent fráfaringarár). 

Hon var fyrsta kvinna at sita sum landsstýrisfólk tá hon traðkaði til í landsstýrissess tann 10. januar 1985. Hon sat sum landsstýriskvinna í fíggjar-, búskapar- og umhvørvismálum 1985-1989 og í búskapar-, samferðslu-, og norðurlandamálum 1989-1991 og sat á Løgtingi 1988-1989.

Hon hevur sitið í nevndini fyri Íleggingargrunninum fyri Føroyar 1978-1982, og í Føroyagrunninum og Tingmannaráð útnorðurs nøkur ár.

## Keldur

**Løgtingið 150 – Hátíðarrit*, bind 2 (2002), s. 342. (PDF )

Bólkur:Føroyskir politikarar
Bólkur:Føðingar í 1937
Bólkur:Føroyskar kvinnur í politikki
Bólkur:Løgtingslimir
Bólkur:Fíggjarmálaráðharrar í Føroyum
Bólkur:Samferðslumálaráðharrar í Føroyum
Bólkur:Føroyskir búskaparfrøðingar
Lasse Klein

**Lasse Klein** (f. 8. oktober 1950 í Klaksvík) er fyrrverandi politikari fyri Sjálvstýrisflokkin.

Hann hevði Handislsskúlaútbúgving í Bretlandi í 1973, og starvaðist hann sum skrivari hjá Føroya Kommunufelag 1973-1978, sum blaðstjóri á Oyggjatíðindum 1973-1978, og sum bókhaldari síðan 1978.

Lasse Klein sat í býráðnum í Runavíkar kommunu árini 1984-1985, til hann varð landsstýrismaður. Hann var landsstýrismaður í mentanar-, samskiftis- og samferðslumálum árini 1985-1989 umboðandi Sjálvstýrisflokkin. Hann var valdur á Løgting 1988-1998.

. Hann var løgtingsformaður 1993-1994.

Hann sat í nevndini fyri Landskúlaráðnum árini 1980-1985.

## Keldur

**Løgtingið 150 – Hátíðarrit*, bind 2 (2002), s. 311. (PDF )

Bólkur:Føroyskir politikarar
Bólkur:Føðingar í 1950
Bólkur:Mentamálaráðharrar í Føroyum
Bólkur:Løgtingsformenn í Føroyum
Bólkur:Føroyskir blaðstjórar
Bólkur:Politikarar úr Sjálvstýrisflokkinum
Bólkur:Samferðslumálaráðharrar í Føroyum
Niels Pauli Danielsen

**Niels Pauli Danielsen** (f. 6. desember 1938 á Tvøroyri) er fyrrverandi prestur og politikari fyri Kristiligi Fólkaflokkin.

Hann fekk gudfrøðiligt embætisprógv (cand.theol.) frá Keypmannahavnar universiteti í 1968, og starvaðist hann sum sóknarprestur á Viðareiði 1968-73, á Strondum og Skála 1973-80, og í Klaksvík 1980-2009. Hann hevði farloyvi frá prestastarvinum 1985-88.

Niels Pauli Danielsen var landsstýrismaður í almanna- og kommunumálum í 1985-1988, og løgtingslimur 1988-1994, umboðandi Kristiligi Fólkaflokkin. Hann var bygdarráðslimur í Viðareiðis kommunu 1970-74 (harav bygdaráðsformaður 1971-74) og í Sjóvar kommunu 1977-80.
 
## Keldur

*Dahl, Árni (2002). «Niels Pauli Danielsen». *Løgtingið 150 – Hátíðarrit*, bind 2 (2002), s. 269. (PDF )
* Pól á Kletti (14. juni 2013). «Fráfarnir prestar í Føroyum: Niels Pauli Danielsen ». kristin.fo.

Bólkur:Føroyskir politikarar
Bólkur:Føðingar í 1938
Bólkur:Løgtingslimir
Bólkur:Almannamálaráðharrar í Føroyum
Karolina Petersen

**Karolina Petersen** (f. 27. september 1924 á Toftum) er fyrrverandi sosialarbeiðari og landsstýriskvinna fyri Framsóknarflokkin.

Hon var fyristøðukvinna fyri ALV 1956-99, og fyri Tórshavnar privata vistarheim fyri brekað síðani 1965. Hon hevur sitið í stýrinum fyri Landssjúkrahúsið, og verið formaður í nevndini fyri Hotel Tórshavn 1976-86.

Hon var landsstýriskvinna í almanna- og kommunumálum í 1988-1989.

## Keldur

**Løgtingið 150 – Hátíðarrit*, bind 2 (2002), s. 337. (PDF )

Bólkur:Føroyskir politikarar
Bólkur:Føðingar í 1924
Bólkur:Almannamálaráðharrar í Føroyum
Bólkur:Føroyskar kvinnur í politikki
Signar á Brúnni

**Signar á Brúnni** (føddur **Hansen** 10. februar 1945 í Fuglafirði) er fyrrverandi lærari og politikari fyri Tjóðveldisflokkin.

Signar á Brúnni fekk læraraprógv á Føroya Læraraskúla í 1969, og hevur hann starvast sum lærari á Strondum 1969-73 og í Fuglafirði frá 1973, árini sum landsstýrismaður undantikin.

Hann sat sum løgtingsmaur tíðarskeiðini 1970-1980 og 1984-2002, undantikin skeið sum landsstýrismaður. Hann var landsstýrismaður í orku-, umhvørvis- og skúlamálum í 1989, í skúla-, mentanar- og umhvørvismálum í 1989-1991, í umhvørvis-, orku- og kommunumálum 1993-1994 og í undirvísingar- og mentamálum í 1998-2000.

Hann hevur sitið í nevndini fyri Landsskúlaráðnum 1979-1989 og 1991-1993, í Mentanargrunninum 1972-1988 og í Kirkjustjórnini í nøkur ár.

Signar á Brúnni skifti eftirnavn frá *Hansen* tíðliga í 1990'-árunum.

## Keldur

**Løgtingið 150 – Hátíðarrit*, bind 2 (2002), s. 259-260. (PDF )

Bólkur:Føroyskir politikarar
Bólkur:Føðingar í 1945
Bólkur:Løgtingslimir
Bólkur:Politikarar úr Tjóðveldi
Bólkur:Mentamálaráðharrar í Føroyum
Bólkur:Skúlamálaráðharrar í Føroyum
Bólkur:Fuglfirðingar
Karl Heri Joensen

**Karl Heri Joensen** (f. 11. november 1955 í Klaksvík) er bóndi og fyrrverandi politikari fyri Sjálvsstýrisflokkin. 

Karl Heri Joensen hevur útbúgving sum skrivstovumaður og urtagarðsmaður. Hann var býráðslimur í Klaksvíkar kommunu tíðarskeiðini 1985–1988 og 1993–2004. I 2004 tapti hann valið um eina býráðsess Sjálvstýrisflokksins við 3 atkvøðum, og stillaði ikki upp aftur í 2008.

Karl Heri Joensen var landsstýrismaður í mentanar- og samferðslumálum frá 18. januar til 22. juni 1989. Hann var seinni 1. varamaður á løgtingi fyri Asbjørn Joensen, og var fastur løgtinglimur frá 21. oktober 1993, tá Asbjørn Joensen andaðist.

## Keldur
**Løgtingið 150 – Hátíðarrit*, bind 2 (2002), s. 301. (PDF )

Bólkur:Mentamálaráðharrar í Føroyum
Bólkur:Føroyskir politikarar
Bólkur:Føðingar í 1955
Bólkur:Løgtingslimir
Bólkur:Samferðslumálaráðharrar í Føroyum
Tordur Niclasen

**Tordur Niclasen** (f. 20. apríl 1950 i Sørvági) er sjúkrarøktarfrøðingur og fyrrverandi politikari fyri Kristiligi Fólkaflokkin og seinni Miðflokkin.

Tordur Niclasen hevur verið leiðari fyri Eysturoyar Ellis- og Røktarheim  síðan 1983.

Hann var løgtingslimur frá 1984 til 1998, og umboðaði Kristiliga Fólkaflokkin (1984–1994) og Miðflokkin (1994–1998). Hann var landsstýrismaður í almanna- og heilsumálum frá 18. januar til 22. juni 1989. 

Tordur Niclasen var borgarstjóri i Eiðis kommunu frá 2001 til 2009, tá hann valdi ikki at stilla uppaftur.

## Keldur
**Løgtingið 150 – Hátíðarrit*, bind 2 (2002), s. 323. (PDF )

Bólkur:Føroyskir politikarar
Bólkur:Føðingar í 1950
Bólkur:Borgarstjórar í Føroyum
Bólkur:Heilsumálaráðharrar í Føroyum
Bólkur:Almannamálaráðharrar í Føroyum
Bólkur:Politikarar úr Miðflokkinum
Petur Reinert

*Petur Reinert (1978) - føroyskur fótbóltsdómari
*Petur Reinert (1923) - føroyskur politikari, reiðari og lækni
Dánjal Pauli Danielsen (1919-2010)

**Dánjal Pauli Danielsen** (f. 2. desember 1919 á Velbastaði, d. 24. desember 2010), var kongsbóndi og politikari fyri Fólkaflokkin. Hann var landsstýrismaður 1975-1981. Hann var giftur við systir rithøvundan Jørgen-Frantz Jacobsen. Hann tók landbúnaðar útbúgvin í Íslandi og tók við festinum á Velbastað sum tað 14. ættarliðið.  Hann var stýrislimur í Føroya Jarðarráð 1957–1975, tað mesta av tíðini sat hann sum formaður. Hann var eisini formaður í stýrinum fyri SEV 1963–1975 og stýrislimur í Norðurlandahúsinum 1980–1998 (tó ikki í fýra ár). Tað var eisini hann, ið saman við Erlendi Paturssyni arbeiddu fyri at fáa Norðurlandahúsið av fyrstan tíð. Hann var fyrsti skrivarin hjá Fólkaflokkinum, og var hann í starvinum fram til 1970-árini. Mitt í 1970-árunum varð hann valdur til landsstýrismann í vinnu- landbúnaðar- og mentamálum 1975-79, sjálvt um hann ikki var valdur inn á Løgtingið, og síðan var hann valdur til landsstýrismann í vinnu- landbúnaðar- og skúlamálum  1979–1981. Hann fekk norðurlendskan heiður í 1994, *Jacob Letterstedts nordiska förtjänstmedalj*, fyri sítt arbeiði innan norðurlendskt samstarv.

## Keldur


Bólkur:Føðingar í 1919
Bólkur:Mentamálaráðharrar í Føroyum
Bólkur:Skúlamálaráðharrar í Føroyum
Bólkur:Politikarar úr Fólkaflokkinum
Bólkur:Føroyskir bóndir
Bólkur:Velbastaðfólk
Bólkur:Andlát í 2010
Petur Háberg

*Petur William Háberg, tónleikari, (f. 1982)m.a. kendur frá rocktónleikabólkinum Bet You Are William, har hann var forsangari.
*Petur William Háberg, (1914-1984) trúboðari og skald, hevur fingið Mentanarvirðisløn M.A. Jacobsens.

## Sí eisini
*Háberg